MT Il-Ġurnal Uffiċjali tal-Unjoni Ewropea C 355/9

Appell ippreżentat fit-22 ta’ Awwissu 2012 minn Fruit of the Loom, Inc. mis-sentenza mogħtija mill-Qorti Ġenerali (Il-Ħames Awla) fil-21 ta’ Ġunju 2012 fil-Kawża T-514/10 — Fruit of the Loom, Inc. vs L-Uffiċċju għall-Armonizzazzjoni fis-Suq Intern (Trade marks u Disinni)

(Kawża C-392/12 P)

2012/C 355/14

Lingwa tal-kawża: l-Ingliż

Partijiet

Appellanti: Fruit of the Loom, Inc. (rappreżentanti: S. Malynicz, barrister u V. Marsland, solicitor)

Parti oħra fil-proċedura: L-Uffiċċju għall-Armonizzazzjoni fis-Suq Intern (Trade marks u Disinni)

Talbiet tal-appellanti

— tannulla s-sentenza mogħtija fil-21 ta’ Ġunju 2012 mill-Qorti Ġenerali fil-Kawża T-514/10;

— tikkundanna lill-UASI u lill-intervenjenti għall-ispejjeż tagħhom stess u għall-ispejjeż tal-appellanti.

Aggravji u argumenti prinċipali

Il-Qorti Ġenerali naqset milli tikkunsidra li skont l-Artikolu 15(1)(a) tar-Regolament dwar it-trade mark Komunitarja (1), l-analiżi kienet tinkludi fil-fatt tliet stadji. L-ewwel nett, għandu jiġi evalwat il-karattru distintiv tat-trade mark hekk kif kienet ġiet irreġistrata. It-tieni nett, għandu jiġi evalwat il-karattru distintiv tat-trade mark hekk kif intużat. It-tielet nett, għandha tiġi mwieġba l-kwistjoni dwar jekk il-karattru distintiv tat-trade mark hekk kif kienet ġiet irreġistrata inbidilx. Li kieku l-Qorti Ġenerali implementat korrettament dan l-approċċ, hija kienet tikkonstata li l-provi tal-użu kienu jissodisfaw ir-rekwiżiti meħtieġa fl-Artikolu 15(1)(a) tar-Regolament dwar it-trade mark Komunitarja Nru 207/2009.

Fil-kuntest tal-interpretazzjoni tat-trade mark Komuniatrja il-Qorti Ġenerali applikat regola żbaljata, li tgħid li jekk il-konsumaturi ta’ Stat Membru ma jifmhux element verbali ta’ trade mark (kemm jekk minħabba l-fatt li inkwistjoni hemm kelma li ma hijiex ċara f’lingwa oħra tal-Unjoni jew inkella minħabba li ma tixbahx lil ebda kelma oħra fil-lingwa tagħhom stess) dan l-element għandu mandankollu jiġi kkunsidrat bħala li għandu l-istess karattru distintiv bħal element verbali li huma jifhmu u li anki minnu nnifsu għandu karattru distintiv.

Il-Qorti Ġenerali naqset milli tieħu inkunsiderazzjoni jew milli tapplika b’analoġija l-ġurisprudenza tal-Qorti tal-Ġustizzja għal dak li jirrigwarda l-użu fil-kuntest tal-karattru distintiv miksub skont l-Artikolu 7 tar-Regolament dwar it-trade mark Komunitarja, li jgħid li l-kisba ta’ karattru distintiv, tista’ tirriżulta kemm mill-użu, bħala parti minn trade mark irreġistrata, ta’ element tagħha, kif ukoll mill-użu ta’ trade mark distinta flimkien ma’ trade mark irreġistrata (ara s-sentenza tas-7 ta’ Lulju 2005, Nestlé, C-353/03, Ġabra p. I-6135, punt 30).

Il-Qorti Ġenerali interpretat ħażin il-fatti dwar l-użu mill-appellanti tal-kelma FRUIT fin-negozju informali mal-klijenti tagħha. Għal kuntrarju tal-konstatazzjonijiet effetwati mill-Qorti Ġenerali, dan l-użu ma kienx purament intern u kien jikkostitwixxi użu ġenwin tat-trade mark.

Il-Qorti Ġenerali interpretat ħażin il-fatti dwar l-użu mill-appellanti tat-trade mark FRUIT fuq is-sit tal-internet tagħha www.fruit.com. Għal kuntrarju tal-konstatazzjonijiet effetwati mill-Qorti Ġenerali, dan l-użu kellu bħala għan li jippromuovi l-prodotti u kien jikkostitwixxi użu ġenwin.

(1) Regolament tal-Kunsill (KE) Nru 207/2009, tas-26 ta’ Frar 2009, dwar it-trade mark Komunitarja. ĠU L 78, 24.03.2009, p. 1.